Papersnake/gushiwen huggingface dataset:
解嘲
扬雄（两汉）

客嘲扬子曰：“吾闻上世之士，人纲人纪：不生则已，生必上尊人君，下荣父母；析人之珪，儋人之爵；怀人之符，分人之禄；纡青拖紫，朱丹其毂。今吾子幸得遭明盛之世，处不讳之朝，与群贤同行；历金门，上玉堂，有日矣。曾不能画一奇，出一策；上说人主，下谈公卿。目如耀星，舌如电光；一从一横，论者莫当。顾默而作《太玄》五千文，枝叶扶疏，独说数十余万言。深者入黄泉，高者出苍天；大者含元气，细者入无间。然而位不过侍郎，擢才给事黄门。意者玄得无尚白乎？何为官之拓落也！”

扬子笑而应之曰：“客徒欲朱丹吾毂，不知一跌将赤吾之族也！往昔周网解结，群鹿争逸；离为十二，合为六七；四分五剖，并为战国。士无常君，国无定臣；得士者富，失士者贫；矫翼厉翮，恣意所存。故士或自盛以橐，或凿坏以遁。是故邹衍以颉颃而取世资，孟轲虽连蹇，犹为万乘师！”

“今大汉左东海，右渠搜；前番禺，后椒涂；东南一尉，西北一候；徽以纠墨，制以锧鈇；散以礼乐，风以诗书；旷以岁月，结以倚庐。天下之士，雷动云合，鱼鳞杂袭，咸营于八区。家家自以为稷、契，人人自以为皋陶。戴縰垂缨而谈者，皆拟于阿衡；五尺童子，羞比晏婴与夷吾。当涂者升青云，失路者委沟渠；旦握权则为卿相，夕失势则为匹夫。譬若江湖之崖，渤澥之岛，乘雁集不为之多，双凫飞不为之少。”

“昔三仁去而殷墟，二老归而周炽；子胥死而吴亡，种、蠡存而越霸；五羖入而秦喜，乐毅出而燕惧；范雎以折摺而危穰侯，蔡泽以噤吟而笑唐举。故当其有事也，非萧、曹、子房、平、勃、樊、霍则不能安；当其无事也，章句之徒，相与坐而守之，亦无所患。故世乱则圣哲驰骛而不足，世治则庸夫高枕而有余。”

“夫上世之士，或解缚而相，或释褐而傅；或倚夷门而笑，或横江潭而渔；或七十说而不遇，或立谈而封侯；或枉千乘于陋巷，或拥彗而先驱。是以士颇得信其舌而奋其笔，窒隙蹈瑕而无所诎也。当今县令不请士，郡守不迎赐，群卿不揖客，将相不俛眉。言奇者见疑，行殊者得辟。是以欲谈者卷舌而同声，欲步者拟足而投迹。向使上世之士，处乎今世，策非甲科，行非孝廉，举非方正，独可抗疏，时道是非，高得待诏，下触闻罢，又安得青紫？”

“且吾闻之，炎炎者灭，隆隆者绝；观雷观火，为盈为实；天收其声，地藏其热。高明之家，鬼瞰其室。攫拏者亡，默默者存；位极者高危，自守者身全。是故知玄知默，守道之极；爰清爰静，游神之庭；惟寂惟寞，守德之宅。世异事变，人道不殊，彼我易时，未知何如！”

“今子乃以鸱枭而笑凤皇，执蝘蜓而嘲龟龙，不亦病乎？子之笑我玄之尚白，吾亦笑子病甚，不遇俞跗与扁鹊也，悲夫！”

客曰：“然则靡玄无所成名乎？范蔡以下，何必玄哉！”

扬子曰：“范雎，魏之亡命也，折肋摺髂，免于徽索；翕肩蹈背，扶服入橐，激卬万乘之主，介泾阳、抵穰侯而代之，当也。蔡泽，山东之匹夫也，顉颐折頞，涕唾流沫，西揖强秦之相，搤其咽而亢其气，拊其背而夺其位，时也。天下已定，金革已平，都于洛阳；娄敬委辂脱挽，掉三寸之舌，建不拔之策，举中国徙之长安，适也。五帝垂典，三王传礼，百世不易；叔孙通起于枹鼓之间，解甲投戈，遂作君臣之仪，得也。吕刑靡敝，秦法酷烈，圣汉权制，而萧何造律，宜也。故有造萧何之律于唐、虞之世，则悂矣；有作叔孙通之仪于夏、殷之时，则惑矣；有建娄敬之策于成周之世，则乖矣；有谈范、蔡之说于金、张、许、史之间，则狂矣！夫萧规曹随，留侯画策，陈平出奇，功若泰山，响若坻隤，虽其人之赡智哉？亦会其时之可为也！故为可为于可为之时，则从；为不可为于不可为之时，则凶。若夫蔺生收功于章台，四皓采荣于南山；公孙创业于金马，骠骑发迹于祁连；司马长卿窃赀于卓氏，东方朔割炙于细君。仆诚不能与此数子并，故默然独守吾《太玄》。”
减字木兰花·尘心起处
谭处端（元代）

尘心起处。隔了逍遥云水路。不起尘心。色相还空猿马擒。而今勘破。保守天真闲里过。欲识天真。白玉黄金铸就身。
绛都春 上幸真定恭赋
梁清标（清代）

霓旌羽葆。看玉勒飞尘，翠华临早。雨洒郊原，风静天街开驰道。

红云昼护龙旂晓。黄衣是、圣人年少。万家环拥，千官拜舞，共瞻奇表。

非小。名城三辅，人何幸得赌、天颜微笑。猎罢长杨，月色甲光寒相照。

残星夜角营门悄。恩浩荡、村墟无扰。雪中黄竹歌成，争传睿藻。
访石林叶少蕴观文二首 其二
刘一止（宋代）

夔龙在丘壑，神物发幽秘。森然万琼瑰，参错分位置。

踞地猛兽伏，拿空孤鸟厉。先后相长雄，突怒疑攫噬。

各以奇自列，宁谓我独嗜。羊酪非不珍，莼羹有至味。

郑公信骨鲠，我但见妩媚。种竹被崖峦，恶木不得地。

荃兰偏九畹，秽草惨无类。造化初何心，被物自殊志。

那知此岩傍，阅世等如寄。愿言赋丹青，远近同一视。
自高旻寺行宫再游平山堂即景杂咏六首 其四
弘历（清代）

一株绿柳一红栏，丝纤沿堤引木兰。小令还输苏氏轼，东山未拟谢家安。
五言戏赠吕神童行
严焕（宋代）

自我诹人物，天涯实眇然。
晚观童子意，早拍病夫肩。
凛凛神锋异，琅琅腹笥传。
晴温武林道，光怪吕家船。
渝关道中
孙廷铨（明代）

菀柳荒亭下，残碑古戍前。秋光晴到水，山色净于天。

气变虫音急，河沉月影偏。鸣鸡催候吏，问渡石溪船。
题朱文学万峰读书所
王慎中（明代）

筑室向深山，群峰莽回互。纷纭不可选，举万当盈数。

瓮牖岚气蒸，桑枢流水注。一室岂不拘，所欣在竹素。

图书左右陈，日与前人晤。上窥乾坤倪，下览霸王骛。

胸臆恣钻搜，仡仡穷昏曙。形遗同槁木，意豁欢披雾。

此乐将永年，终身堪闭户。时人那得知，颇用讥颛固。
牡丹
程公许（宋代）

春工殚巧万花丛，晚见昭仪擅汉宫。可惜芳时天不借，三更雨歇五更风。
如梦令 其一
赵崇嶓（宋代）

日日酒围花阵。画阁红楼相近。残月醉归来，长是雨羞云困。

低问。低问。独自绣帏睡稳。
涟水
张耒（宋代）

孤舟逆水上，野静闻水声。鸥飞不远水，寒浪溅霜翎。

夜气岸兼木，夕光潭照星。长吟弄双桨，知有睡龙惊。
悔恨
韦庄（唐代）

六七年来春又秋，也同欢笑也同愁。才闻及第心先喜，

试说求同泪便流。几为妒来频敛黛，每思闲事不梳头。

如今悔恨将何益，肠断千休与万休。
王思道碑堂下作
刘禹锡（唐代）

苍苍宰树起寒烟，尚有威名海内传。

四府旧闻多故吏，几人垂泪拜碑前。
触暑渡淮寄舍弟
王世贞（明代）

渡江已见乡心发，及渡淮河重惘然。回首风云恒自变，出门天地总堪怜。

疲驹顾影时时立，畏日骄人故故悬。欲觅旧欢那可得，北窗还许对床眠。
洞中天 本名鹧鸪天寄呈马运甫
马钰（金朝）

休赌休饮休保人。减些烟焰少婪尘。能搜己过为长便，不见他非获好因。

惊宠辱，乐清贫。修心养性惜精神。常凭如此成功行，明月清风作友真。
山樱
王安石（宋代）

山樱抱石荫松枝，比并余花发最迟。
赖有春风嫌寂寞，吹香渡水报人知。
赠琴士刘伯华
蔡沈（宋代）

公子方年少，丝桐长有名。
曲虽仍旧谱，指要发新声。
涧落泉初响，风清月正明。
起予千古意，怆恻不胜情。
除夜
文天祥（宋代）

乾坤空落落，岁月去堂堂。
末路惊风雨，穷边饱雪霜。
命随年欲尽，身与世俱忘。
无复屠苏梦，挑灯夜未央。
望仙门
张抡（宋代）

紫微枝上露华浓。起秋风。筦弦声细出帘栊。象筵中。

仙酒斟云液，山歌转绕梁虹。此时佳会庆相逢。欢醉且从容。
喜九弟闭关结伴苦学
霍与瑕（明代）

忽惊时序迅轮回，长啸东风立晚台。花影渐稀春事足，书声何晚夜窗开。

论文当日饶高手，渴睡经年愧腐才。知尔从来骨相别，故寻仙侣上天台。
兰陵王
郑文焯（清代）

垄楸直，西向鱼山更碧。残阳外衰草乱鸦，犹作苍茫阵云色。

归衰念报国。空识青蝇吊客。英雄泪，长使满襟，花落荒丘委三尺。

丰碑感陈迹。剩藓墨留铭，樵采分席。城南空见乌争食。

嗟百战身世，一抷榛莽，邯郸今古梦里驿。眺风雨原北。

哀恻。古怀积。但乐府声流，旋凯歌寂，啼鸰夜月悲何极。

更玉树同壤，紫庭孤笛。千秋华表，有坠露、带恨滴。
酬田逸人游岩见寻不遇题隐居里壁
陈子昂（唐代）

游人献书去，薄暮返灵台。传道寻仙友，青囊卖卜来。

闻莺忽相访，题凤久裴回。石髓空盈握，金经秘不开。

还疑缝掖子，复似洛阳才。
莞草 其三
卢祥（明代）

宜簟宜席，资民之食。邑之攸名，实维伊昔。
次韵德孺晚菊
李处权（宋代）

屈原作离骚，採菊餐其英。
渊明赋归来，径荒菊犹荣。
此物有至性，名因君子成。
岂知时节过，不顾霜露凝。
岁华易晼晚，芳物随凋零。
艳色始独秀，馨香自孤清。
花似时美女，俗恶空娉婷。
由来品次定，横议那得争。
公如醉翁贤，雅好违世情。
三嗅复三绕，莫逆如友生。
泛之黄金杯，愿言制颓龄。
更呼门下士，哦诗同倒倾。
送刘禹锡之官五羊
王庭圭（宋代）

南海千山外，东风几驿催。岭头梅雨歇，旗尾瘴烟开。

蛮徼无尘起，中原有使来。时应问消息，会向日边回。
【正宫】叨叨令_黄尘万古长
未知作者（元代）

黄尘万古长安路，折碑三尺邙山墓。西风一叶乌江渡，夕阳十山邯郸树。老
了人也么哥，老了人也么哥，英雄尽是伤心处。
不思量尤在心头记，越思量越恁地添憔悴。香罗帕不住腮边泪，几时节笑
吟吟成了鸳鸯配。兀的不盼杀人也么哥。兀的不盼杀人也么哥，咱两个武陵溪畔
曾相识。
绿杨堤畔长亭路，一樽酒罢青山暮。马儿离了车儿去，低头哭罢抬头觑。一
步步远了也么哥，一步步远了也么哥，梦回酒醒人何处？
溪边小径舟横渡，门前流水清如玉。青山隔断红尘路，白云满地无寻处。说
与你寻不得也么哥，寻不得也么哥，却原来侬家鹦鹉洲边住。
则见淡烟笼罩西湖路，酒旗招垂杨树。画船儿刺在花深处，煞强如侬家鹦
鹉洲边住。兀底不快活也么哥，快活也么哥，抵多少相逢不饮空归去。
则见青帘高挂垂杨树，朱帘暮卷西山雨。谁待向禁城狼虎丛中去，我则待侬
家鹦鹉洲边住。倒大来快活也么哥，快活也么哥，抵多少梦回明月生南浦。
大驾西狩还京百官出候于德胜门（四首）
陈沂（明代）

遥闻振旅出居庸，八酸归来御六龙。
莫道榆关消息近，沙河一水更千重。
出自蓟北门行
王贞白（唐代）

蓟北连极塞，塞色昼冥冥。战地骸骨满，长时风雨腥。

沙河留不定，春草冻难青。万户封侯者，何谋静虏庭。
同刘仲忱舍人先生郑武子饯伯氏赋两篇得圣欢
王洋（宋代）

客行仍别离，此恨亦已更。
去语已莫留，来愁不须聘。
七闽何贪贤，四海方仰圣。
班驿是归涂，频宜发新咏。
暮春题瀼西新赁草屋五首
杜甫（唐代）

久嗟三峡客，再与暮春期。百舌欲无语，繁花能几时。

谷虚云气薄，波乱日华迟。战伐何由定，哀伤不在兹。

此邦千树橘，不见比封君。养拙干戈际，全生麋鹿群。

畏人江北草，旅食瀼西云。万里巴渝曲，三年实饱闻。

彩云阴复白，锦树晓来青。身世双蓬鬓，乾坤一草亭。

哀歌时自短，醉舞为谁醒。细雨荷锄立，江猿吟翠屏。

壮年学书剑，他日委泥沙。事主非无禄，浮生即有涯。

高斋依药饵，绝域改春华。丧乱丹心破，王臣未一家。

欲陈济世策，已老尚书郎。未息豺虎斗，空惭鸳鹭行。

时危人事急，风逆羽毛伤。落日悲江汉，中宵泪满床。
南歌子·忆旧
仲殊（宋代）

十里青山远，潮平陆带沙。数声啼鸟怨年华。又是凄凉时候、在啼涯。
白露收残暑，清风衬晚霞。绿杨堤畔问荷花。记得年时沽酒、那人家。
泊三江口
陆游（宋代）

迟明离武昌，薄暮次黄冈。
勿言触热行，一雨三日凉。
北窗荻萧萧，南窗江茫茫。
玄云一池墨，碧线半篆香。
尚无车马尘，况复争夺场。
徐行勿挂帆，此乐殊未央。
送迁客
王建（唐代）

万里潮州一逐臣，悠悠青草海边春。

天涯莫道无回日，上岭还逢向北人。
青县堤上别方蕴璋
赵用贤（明代）

怜君此别手重携，散发长堤日又西。钟鼓千官愁驻马，星辰一夜暗燃藜。

因风柳絮沾沾起，出浦云帆片片低。东道若逢杨得意，可能相对访幽栖。
道林寺
华镇（宋代）

疏钟到城市，台殿隐修林。访古多陈迹，探幽惬赏心。

夜声寒溜碎，晓色翠烟深。自愧縻尘鞅，骊驹又见寻。
宿高牙
王十朋（宋代）

牢落楚天涯，夔门路尚赊。落帆惊宿鹭，弭榜傍栖鸦。

风伯声喧枕，渔人水浸家。江神阻行色，非是恋高牙。
黄盆渡次友人韵
杨公远（宋代）

到得黄盆九月天，呼童弛担驻征鞯。
迢迢江水天连楚，漠漠淮征稻满田。
酒旆风翻疎柳外，渔家纲晒夕阳边。
买将郭索倾杯处，对景诗成恰一篇。
臧温叟挽词
楼钥（宋代）

白首行逾恭，乡评敬此翁。
心开上池水，气袭舞雩风。
礼貌诸公厚，声华一瞬空。
臧孙知有后，三世著阴功。
读史
萧澥（宋代）

何事汉庭羞哙伍，竟于钟室起疑猜。
腰间刀剑少年气，尚出淮阴跨下来。
小有王君别西域总真
李翔（唐代）

从事明真入洞台，便祛秋骨致仙材。绛宫玄圃皆寻遍，龟岫龙洲尽到来。

闻启玉皇过九奏，教诏金液语千回。谓言得道轻离别，重感师恩泣更哀。
腊後
杨万里（宋代）

待腊惊还过，留年惜欲除。
两才三日有，雪更一冬无。
游屐妨缘泞，寒威恋为炉。
未须排旅闷，犹足助诗娱。
侍宴蘘荷亭应制
张说（唐代）

回銮青岳观，帐殿紫烟峰。仙路迎三鸟，云衢驻两龙。

园林看化塔，坛墠识馀封。山外闻箫管，还如天上逢。
乙未和杨谨仲教授春兴
杨万里（宋代）

归欤还复换年芳，不分官梅恼石肠。
黄帽政堪供短掉，白头可更献长杨。
忽逢社里催搜句，安得花边对举觞？
天上含香有知己，弹冠端复为王阳。
游仙词四首赠三阳观昝云山道士 其四
于慎行（明代）

辞家慕冲举，名岳且依栖。辽左迟归鹤，淮南见去鸡。

玄霜堪入药，白石总如泥。试访清都宴，云门路欲迷。
雨中闻云溪不在
刘因（元代）

灯火幽窗拟对谈，十年不到二龙潭。白云吹作山前雨，应报高僧不在庵。
夕月十首 奠玉币用《嘉安》。
郊庙朝会歌辞（宋代）

少采陈仪，实曰坎祭。礼备乐举，严恭将事。于以奠之，嘉玉量币。

神兮昭受，阴骘万汇。
过安庆怀先兄帽山尝宰怀宁
李一契（明代）

弦歌声歇几周星，香火千年寄皖城。善治未题明道墓，瓣香聊识惠连情。
宫词 其七
赵佶（宋代）

花枝连属胜丹青，叠嶂层峰立翠屏。汲引飞泉来玉甃，璇题因缮迸泉亭。
建隆寺诗
赵鼎（宋代）

天上旌旗照海隅，规模想像百年馀。雷霆号令推神笔，龙虎风云识谶书。

顾盼八方平僣乱，讴歌几世乐耕锄。他时谁唱纷更术，不念艰难树立初。
高宗郊前朝献景灵宫二十一首
真宗（宋代）

于赫炎荣，十叶华耀。
屡兹郊报，陟降在庙。
其降伊何，椒浆桂酒。
再拜斟酌，永御九有。
戊午元日读书至夜分有感
陆游（宋代）

强戴罗旛怯岁增，光阴堪叹捷飞腾。
檐间点滴新春雨，窗下青飞半夜灯。
傍架讨寻书散乱，倚屏吟啸发鬅鬙。
极知老境惟当佚，绝学端居恨未能。
和汪正夫梅
郑獬（宋代）

禁林自笑老无才，觅得杭州刺史来。
饮散凭栏却怊怅，不堪忆著故园梅。
萤苑曲
张翥（元代）

杨花吹春一千里，兽舰如云锦帆起。咸洛山河真帝都，君王自爱扬州死。

军装小队皆美人，画龙鞯汗金麒麟。香风摇荡夜游处，二十四桥珠翠尘。

骑行不用烧红烛，万点飞萤炫川谷。金钗歌度苑中来，宝帐香迷楼上宿。

醉魂贪作花月荒，肯信剑戟生宫墙。斓斑六合洗秋露，尚疑怨血凝晶光。

至今落日行人路，鬼火狐鸣隔烟树。腐草无情亦有情，年年为照雷塘墓。
宫词 其三十
赵佶（宋代）

太清楼畔柳依依，阑外飘飖绿线齐。鱼钥未开铃铎静，一林鶗鴂占春啼。
骄侈
徐夤（唐代）

骄侈阽危俭素牢，镜中形影岂能逃。石家恃富身还灭，

颜子非贫道不遭。蝙蝠亦能知日月，鸾凤那肯啄腥臊。

古今人事惟堪醉，好脱霜裘换绿醪。
江城子·迎得郎来入绣闱
和凝（五代）

迎得郎来入绣闱，语相思，连理枝。鬓乱钗垂，梳堕印山眉。娅姹含情娇不语，纤玉手，抚郎衣。
客有遗山龟者言且已足疾纪以二绝句 其二
黄衷（明代）

千年荷叶忆曾游，山獠谁逢紫壑幽。掉尾泥途休自惜，济人功已眼前收。
戴醇士江乡归思图为吴冠英作三首 其二
夏炜如（清代）

仙人已返白云乡，遗迹犹留翰墨香。摄取江山真面目，岂徒苍秀匹倪黄。
赠猫三首·其一
陆游（宋代）

盐裹聘狸奴，常看戏座隅。
时时醉薄荷，夜夜占氍毹。
鼠穴功方列，鱼餐赏岂无。
仍当立名字，唤作小於菟。
和人咏雪
李咸用（唐代）

轻轻玉叠向风加，襟袖谁能认六葩。高岫人迷千尺布，

平林天与一般花。横空络绎云遗屑，扑浪翩联蝶寄槎。

公子樽前流远思，不知何处客程赊。
寄余仲栗用其简中一番境界之语
钟芳（明代）

一番境界一番新，到处人争识凤麟。尘榻久悬虚夜月，不知重扫定何辰。
七言 其八十二
吕岩（唐代）

未炼还丹且炼心，丹成方觉道元深。每留客有钱酤酒，谁信君无药点金。

洞里风雷归掌握，壶中日月在胸襟。神仙事业人难会，养性长生自意吟。
孤桐生崇冈一首赠友人
王叔英（明代）

孤桐生崇冈，托根亦已高。
严冬风雪繁，枝叶成萧条。
根本具生风，又逢雨露辰。
未□终憔悴，勿为樵牧侵。
韶英如可作，迟尔为瑟琴。
成都遨乐诗二十一首·二十八日竭生禄祠游净
田况（宋代）

千骑出重闉，岩祠净宇邻。
映林沽酒斾，迎马献花人。
艳日披江雾，香飚起路尘。
韶华特明媚，不似远方春。
与果上人殁时题此诀别，兼简二林僧社
白居易（唐代）

本结菩提香火社，为嫌烦恼电泡身。

不须惆怅从师去，先请西方作主人。
绮罗香 沈融谷新娶夫人，善琴书，同人共赋
曹贞吉（清代）

柳密藏鸦，堂空语燕，大好夭桃天气。蝶粉初消，二月东风破睡。

镜奁映、笔格珊瑚，砚匣伴、眉妆翡翠。最怜他，腕底横斜，乌丝闲写丽情字。

珍珠指下乱撒，弹入明光一曲，声随流水。儿女喁喁，点缀小窗幽致。

妒两行、银雁轻飞，堕万里、玉关清泪。记夜深、金鸭烧残，迷离香雾里。
念奴娇
赵以夫（宋代）

梅花度曲，被多情勾引，枝枝看遍。暗忆孤山今夜月，疏影横斜遍面。萼绿凌风，云英怯冷，未放瑶池宴。人间蜂蝶，也知无计迷恋。

闻道管领多才，清词好句，泥落空梁燕。好唤蕊珠供彩笔，莫待随风面旋。千岁蟠虬，双栖么凤，咫尺蓬莱殿。湖边春暗，料应日日酬劝。
沁园春·花压双溪
李孝光（元代）

花压双溪，月满千门，气象峥嵘。□乡村父老，踏歌旧曲，闾阎小子，弦诵新声。鸡犬无惊，桑麻如画，酷似驱车过武城。谁为此，事鲁人姬姓，公旦云仍。欲知政理功成。吾父母、斯民只至诚。太夫人九十，板与春暖，公年六十，彩袖风轻。富贵康宁，天公赋予，老去功名照汗青。祈公处，□人间霖雨，天上文星。
船子和尚西亭
姜竹野（宋代）

船翻亭迹尚依然，动有风波静有天。
人世不知行实地，每于船上又安船。
吴越怀古
李远（唐代）

吴越千年奈怨何，两宫清吹作樵歌。姑苏一败云无色，

范蠡长樵水自波。霞拂故城疑转旆，月依荒树想嚬蛾。

行人欲问西施馆，江鸟寒飞碧草多。
王夷甫
邓林（宋代）

玉麈消摇吐妙言，清流都指作龙门。白头苟活尊胡虏，夜半排墙未是冤。
送蒋夔赴代州教授
苏辙（宋代）

忆游太学十年初，犹见胡公岂弟余。
遍阅诸生非有道，最怜能弟似相如。
青衫共笑方持板，白发相看各满梳。
暂免百忧趋长吏，勉调三寸事新书。
吴越王铁弩射潮
金朝觐（清代）

三千弓弩越人弯，竟使蛟龙退舍还。聊藉威灵降水国，犹看潮势荡湖山。

石桥渡海能鞭血，铜柱封疆可限蛮。当日既知安境界，何缘此后复为患。
湖上初春偶作
林逋（宋代）

梅花开尽腊亦尽，春暖便如寒食天。
气色半归湖岸柳，人家多上郭门船。
文禽相并映短草，翠潋欲生浮嫩烟。
几处酒旗山影下，细风时已弄繁弦。
宝山
缪徵甲（清代）

不畏江南百万兵，祇畏江南陈化成。将军爱兵如爱子，八百背嵬拌一死。

比年粤海与浙东，强敌寇边且内讧。赖有将军振威武，江南按堵无所苦。

长溪一战虏气豪，将军久置靴中刀。海氛渐逼吴淞镇，犹畏将军不敢进。

将军一呼健卒兴，騞然万炮交飞腾。海上游魂鱼在釜，军溃城中忽无主。

将军孤注无所依，马革裹尸血满衣。愚民尚倚将军力，夜半喧传公破敌。

摇摇箕尾烂有光，可怜亦在南斗旁。
玉山
李商隐（唐代）

玉山高与阆风齐，玉水清流不贮泥。何处更求回日驭，

此中兼有上天梯。珠容百斛龙休睡，桐拂千寻凤要栖。

闻道神仙有才子，赤箫吹罢好相携。
铁塔寺
曾极（宋代）

逝水无情去不囘，黄帘窣地隔风埃。
摩挲铁塔堪流涕，此是行皇思子台。
梦游山寺焚香煮茗甚适既觉怅然以诗记之
陆游（宋代）

平日居山恨不深，蹔来差足慰幽寻。
僧归共说道逢虎，院静惟闻风满林。
毫盏雪涛驱滞思，篆盘云缕洗尘襟。
此行殊胜邯郸客，数刻清闲直万金。
饭后过南坡观雪二绝 其二
虞俦（宋代）

扶筇行雪又寻梅，花下冲寒要一杯。好事有谁能问字，可须能载曲生来。
与赵神德互嘲
梁宝（唐代）

赵神德，天上既无云，闪电何以无准则？ ——梁宝

向者入门来，案后惟见一挺墨。 ——赵神德

官里料朱砂，半眼供一国。 ——梁宝

磨公小拇指，涂得太社北。 ——赵神德
次韵元厚之平戎庆捷
王安石（宋代）

朝廷今日四夷功，先以招怀後殪戎。
胡地马牛归陇底，汉人烟殪起湟中。
投戈更讲诸儒艺，免胄争趋上将风。
文武佐时惭吉甫，宣王征伐自肤公。
虞美人·影松峦峰
侯文曜（清代）

历时云与高峰匹，不放松峦历历。望里依岩附壁，一样黏天碧。
历时峰与晴云敌，不许露珠轻滴。别是娇酣颜色，浓淡随伊力。
古乐府白纻四时歌 其四
黄庭坚（宋代）

北风降霜松柏彫，天形惨澹光景销。山河夜半失故处，何地藏景无动摇。

少年志愿不成就，故年主人且恩旧。及河之清八月来，斗酒聊为社公寿。
野坪为冯治之作
熊卓（明代）

古树蔼丛薄，修原带郊坰。悠悠天容展，瀰瀰地势萦。

桑麻荫其中，朝暮闻雉鸣。游者终良辰，樵牧日营营。

倦翼集幽林，归云野墅横。游子抱真性，念此动高情。

宠盛功弗居，终以托吾生。
望海朝（叔父知县庆宅并章服）
史浩（宋代）

烟笼香径，霞舒花砌，东君绣出芳辰。蝶羽弄轻，莺声啭巧，嬉嬉舞态歌唇。纶制出严宸。曳耀春品服，荣锡绯银。向此华涂要路，颜色倍精神。

珠帘碧甃方新。有兰堂快目，水榭通津。玉斝蘸清，金暇蔼翠，轮蹄尽集簪绅。偕老指双椿。望武林咫尺，同上青云。异日重为此会，应羡凤池人。
严先辈送鲤鱼
赵蕃（宋代）

严郎得鱼不敢食，走送茅斋嫌步迟。
却愧家贫惯粗粝，无人为我脍银丝。
久不雨喜见晚云
文同（宋代）

晚云万丈如银山，日光返射红孱颜。
莫夸突兀在天上，且放滂沱来人间。
雷公施力已愤怒，风伯坏事休庸顽。
我将待之至夜半，慎勿更似前时悭。
和远老韵
吴芾（宋代）

野性平时酷爱山，年来何幸得休官。
情知轩冕生无益，身在林泉死亦安。
已免出门频应接，尚贪散策纵游观。
得师妙语相开发，始觉浮华不足看。
浣溪沙·春到青门柳色黄
冯延巳（五代）

春到青门柳色黄，一梢红杏出低墙，莺窗人起未梳妆。
绣帐已阑离别梦，玉炉空袅寂寥香。闺中红日奈何长。
峡山飞来寺
朱彝尊（清代）

花宫萧瑟暮云间，绝磴藤萝迥莫攀。一自高风留帝子，至今修竹满空山。

澄潭犀去沈金锁，古洞猿归带玉环。此夕登舻浑不寐，更教沿月弄潺湲。
江夏道中值雪
王炎（宋代）

叹息谋身拙，栖迟簿领间。
朔风吹密霰，瘦马踏穷山。
游宦亦何好，浮生元自閒。
去年溪上雪，高卧掩柴关。
题城南书院三十四咏 其十二
张栻（宋代）

秋后冬前一月晴，小园佳处日经行。半山木落楼台露，几树霜馀橘柚明。
送兰古春往淞江兼寄杨林寺如一庵 其二
唐之淳（明代）

松上好山川，曾游二十年。云连双树下，天与一僧传。

海日生斋钵，江华起法筵。杨林烦与问，何日买归船。
喜晴
杨公远（宋代）

厌听滴檐声，风回喜乍晴。
润添新柳重，瘦损落花轻。
山翠云初敛，溪浑水渐清。
野人无别事，杖策又郊行。
秋夜遇雨无月有怀林赞虞侍郎率占留别
黄寿衮（清代）

忧时病逆旅，况乃秋雨中。寒镫对孤帐，蓦然思令公。

神采特高发，黄鹤翔云空。俯视尽尘壒，啾啾争草虫。

嫉俗与爱国，枘凿难两容。救民出水火，老臣有愚忠。

今宵虽无月，圆明会相逢。秋雨阻行客，明朝趁晴风。

此去频北望，马首愿早东。
题湘中馆
杨万里（宋代）

江欲浮秋去，山能渡水来。
娵隅蛮语杂，欸乃楚声哀。
寒早当缘蛮，诗成未费才。
愁边正无柰，欢伯一相开。
我岂登名晚，今仍作吏卑。
文能追古作，子未要人知。
取第真成漫，危言良独奇。
新知谁不乐，所要白头期。
采桑子 其二 题悔庵读离骚杂剧
吴绮（清代）

潇湘千古伤心地，歌也谁闻，怨也谁闻，我亦江边憔悴人。

青山剪纸归来晚，几度招魂，几度销魂，不及高唐一片云。
求邓叔珍画
徐照（宋代）

画要天机到，常人学不成。
胸中无世事，笔下有诗情。
断岸孤村接，高林远岫平。
不能求片幅，空自识先生。
乞食僧
贯休（唐代）

擎钵貌清羸，天寒出寺迟。朱门当大路，风雪立多时。

似月心常净，如麻事不知。行人莫轻诮，古佛尽如斯。
明霞篇与傅明府横塘泛舟作
张元凯（明代）

熠耀生残照，葳蕤灭绿烟。嵌空云乍染，缀树绮逾鲜。

积气千山变，浮光万象迁。巑岏丹洞迥，缥缈赤城连。

飞鹫翔为岭，垂虹饮若川。镕金能布地，剪綵欲弥天。

梵帝开龙藏，轮王现宝莲。蜃楼银海结，雁塔火珠悬。

乱石支机下，高台行雨边。达观俱是幻，触望总成妍。

遍拾浑遗世，恒餐不问年。况逢鸾与鹤，心赏自泠然。
寓意
方回（元代）

季路三都不尽隳，城孤尚许脱阽危。
一日西家鼠运去，太丘忽有杜亡时。
怀郑文山
陈宓（宋代）

早遂山林志，于今一代豪。
平生唯质实，四海仰孤高。
久欲问奇字，先令饷浊醪。
相望廿里近，可笑自尘劳。
九日送余毓初孝廉远访回镛
林熙春（明代）

金玉光华瑞色溶，何当千里问明农。论心岁月盟初洽，转盻茱萸酒正醲。

虎豹关头堪戏马，凤皇台上复登龙。君归努力时难再，吾道南兮是尔宗。
送元稹西归
窦巩（唐代）

南州风土滞龙媒，黄纸初飞敕字来。

二月曲江连旧宅，阿婆情熟牡丹开。
草堂寺有怀东阳辉老
叶颙（元代）

萧寺荒凉绕翠屏，高僧无复定诗盟。雨侵深径苔花冷，风度浮云柳絮轻。

岩下古碑遗旧迹，亭前流水诉新声。昔年高座谭经地，夜夜虚堂贮月明。
题画 其二
胡奎（元代）

家住青山下，船头一钓蓑。片帆侬使惯，只是怕风波。
野望
吴伟业（清代）

京江流自急，客思竟何依。
白骨新开垒，青山几何围。
危楼帆雨过，孤塔阵云归。
日暮悲笳起，寒鸦漠漠飞。
送益利路承受梁供奉回京
文彦博（宋代）

二星同入蜀，三岁复还台。秋晚华轩去，江滨祖席开。

归途虽日远，别酒任山颓。思渥迎知厚，当朝重使才。
子产论尹何为邑
左丘明（先秦）

子皮欲使尹何为邑。子产曰：“少，未知可否。”子皮曰：“愿，吾爱之，不吾叛也。使夫往而学焉，夫亦愈知治矣。”子产曰；“不可。人之爱人，求利之也。今吾子爱人则以政。犹未能操刀而使割也，其伤实多。子之爱人，伤之而已，其谁敢求爱于子？子于郑国，栋也。栋折榱崩，侨将厌焉，敢不尽言？子有美锦，不使人学制焉。大官大邑，身之所庇也，而使学者制焉。其为美锦，不亦多乎？侨闻学而后入政，未闻以政学者也。若果行此，必有所害。譬如田猎，射御贯，则能获禽；若未尝登车射御，则败绩厌覆是惧，何暇思获？

子皮曰：“善哉！虎不敏。吾闻君子务知大者、远者，小人务知小者、近者。我，小人也。衣服附在吾身，我知而慎之；大官、大邑，所以庇身也，我远而慢之。微子之言，吾不知也。他日我曰：‘子为郑国，我为吾家，以庇焉，其可也。’今而后知不足。自今请虽吾家，听子而行。”子产曰：“人心之不同，如其面焉。吾岂敢谓子面如吾面乎？抑心所谓危，亦以告也。”子皮以为忠，故委政焉。子产是以能为郑国。
送何柏友入都兼寄张元均明府
尹体震（明代）

大笑相看事壮游，不将柳色动离愁。好书可读开千卷，国士须寻第一流。

冷落吴山空有梦，猖狂燕市想悲秋。知君久佩双龙剑，行路何妨遍九州。
偈颂六十八首
释法薰（宋代）

不是琅琊，洎被这僧惑乱。
若非这僧，琅琊令不虚行。
末后棒头卖峭，更向露在柱藏身，
笑杀毗耶杜口人。
何中丞四图诗 其二 藩省旬宣
朱应登（明代）

大梁何岧峣，崤函跨上游。罗衢分第宅，驱毂富王侯。

煌煌紫薇省，控据当嵩丘。明公廊庙姿，举世寡所俦。

出牧涖兹土，日为苍生谋。巡方重民隐，揽辔宣皇猷。

遂令宛洛间，万屋归怀柔。民居既奠枕，河水亦安流。

邈矣皇华篇，千古咏咨诹。
赠别云间高日采二首 其二
张元升（清代）

乍见真堪乐，将归却可怜。乱山孤客影，斜日欲离天。

别泪江亭上，乡心马首前。凄凉分手处，后会在何年？
寿太守
李刘（宋代）

蓂飞两叶正深春，是日人间岳降神。
自昔词章推大手，即今风降见埋轮。
书传黄石由来远，名压青钱孰与伦。
寿禄祈公如万福，未应江海羡鲈{薄去氵}。
龙兴道中
晃冲之（宋代）

涧道垂黄花，山城拥红叶。
人争小舟渡，马就平水涉。
观物偶成
吴向（明代）

南风刚到户，淑气又回旋。浴水新荷绿，穿花粉蝶妍。

日高将近午，潮涨欲平川。莫搅羲皇梦，北窗方熟眠。
销带解嘲
林熙春（明代）

解带栖三径，呼童买浊醪。岂为糊口计，还厌折腰劳。

报主情方切，依亲意独牢。莫讶生事拙，诗思且陶陶。
和陶饮酒二十首
苏轼（宋代）

我梦入小学，自谓总角时。
不记有白发，犹诵论语辞。
人间本儿有，颠倒略似兹。
惟有醉时真，空洞了无疑。
坠车终无伤，庄叟不吾欺。
呼儿具纸笔，醉语辄录之。
陌上花八首
晁补之（宋代）

临安城郭半池台，曾是香尘扑面来。
不见当时翠軿女，今年陌上又花开。
送汪庭芝高士如严州
方回（元代）

我致仕年死期近，汝出家时生理难。
沧海桑田何可料，一杯别酒莫留残。
李士举见寄次韵为谢二首
晁公溯（宋代）

忽鼓硖中櫂，来从渝上城。
何为向南亩，本合侍西清。
树色行相引，滩声鸣不平。
青城有仙伯，往矣授长生。
御阁端午帖子
夏竦（宋代）

太官角黍初晨启，法坐垂衣介福隆。
亿载昌期方赫奕，九天真荫永延鸿。
戊申年七夕五绝
薛映（宋代）

月放冰轮傍绛河，丁期宝婺夜经过。
嫦娥不惜宫中桂，乞与天香分外多。
沁园春·恨
郑燮（清代）

花亦无知，月亦无聊，酒亦无灵。把夭桃斫断，煞他风景；鹦哥煮把，佐我杯羹。焚砚烧书，椎琴裂画，毁尽文章抹尽名。荥阳郑，有慕歌家世，乞食风情。
单寒骨相难更，笑席帽青衫太瘦生。看蓬门秋草，年年破巷，疏窗细雨，夜夜孤灯。难道天公，还箝恨口，不许长吁一两声？癫狂甚，取乌丝百幅，细写凄清。
题陆孔昭菊逸斋
唐桂芳（明代）

莽莽天地间，万物争敷荣。如何秋节至，零落殊无情。

乃知古达徒，爱菊良匪轻。柔条濯露洁，嫩蕊含霜清。

渊明弃彭泽，屈原著骚经。得非贞淑魂，依彼草木英。

陆子亶好古，高居澹无营。培植亦已勤，芳菲满前楹。

花下时置酒，客来更共倾。伊余縻斗粟，触目尘土婴。

惭愧黄金花，独以隐逸名。终南有捷径，勿使猿鹤鸣。
演福寺
罗公升（宋代）

祎翟当年让福人，早知何用羡长春。
帝乡抔土真无憾，怨绝龙沙万里身。
赤壁
曾用孙（宋代）

白浪高於屋，风回熨帖平。
周郎呼不醒，久立听江声。
萤火
曾几（宋代）

浑忘生朽质，直拟慕光辉。
解烛书帷静，能添列宿稀。
当风方自表，带雨忽成微。
变灭多无理，荣枯会一归。
五贤堂
吕南公（宋代）

汉唐相望向千年，此地追崇祇五贤。器业不同流俗浅，声容终得后人传。

壁间碑版敲新墨，砌下莓苔长野钱。何似淫祠专祸福，歌吹士女日諠阗。
过高资丞相墓
苏泂（宋代）

先祖当元祐，诚心相哲宗。闹蓝初不入，遗表尚深忠。

簪笏儿孙少，松楸盗贼空。经从每瞻拜，何日免飘蓬。
读书示查生善长 其二
汪沆（清代）

青青江上枫，郁郁岭上桐。三年成拱把，枝叶何龙葱。

昂霄耸壑讵不速，质脆皮柔易倾衄。何似园中树白檀，坚韧却中车心轴。
病痊
袁宏道（明代）

病合当求去，宦情非是阑。与其官作病，宁可活无官。

腰膝皆相贺，妻儿亦自驩。高堂垂万里，谁与说平安。
九日东篱晚兴
叶颙（元代）

杳杳柴桑路，东篱对夕阳。断虹初霁雨，新雁欲迎霜。

黄菊秋香老，乌纱雪鬓凉。王弘人去远，目送楚峰长。
五星泉
曾季貍（宋代）

五星耀寒芒，直射入九渊。
化为石泉眠，位置相联绵。
相映璧月夜，上下争珠连。
星光本游空，著地今何然。
得非泉石癖，如我老不悛。
送项使君季约二首 其一
刘克庄（宋代）

世有凝香乐，君侯总未知。清斋灯火夕，闭閤荔支时。

郡小留难住，民愚去始思。两年案头笔，一字不容私。
高宗郊前朝献景灵宫二十一首
真宗（宋代）

帝既临飨，声兹精意。
对越在天，爰升紫陛。
孔容翼翼，保承丕绪。
孝奉天们，永锡尔类。
又赋京师初食车螯
韩维（宋代）

翰林置酒冬之严，庶羞罗列穷脆甘。
有餽奇味众莫觇，久秘不出须宾酣。
红炉炽炭发其钳，金钟一引连三四。
满坐诧美欢笑谈，肯复重顾蛏与蚶。
京都贵人梁肉厌，远致异物无微纤。
骈珍错怪百类兼，何久遗此不得参。
乃知物用有远{下缺}
点绛唇·韝指春寒
刘辰翁（宋代）

韝指春寒，陇禽一片飞来雪。无言可说。暗啄相思结。双影年深，言作关山别。翻成拙。落花时节。倩子规声绝。
诗四首
崔鶠（宋代）

我如秋蝶未忘情，对此寒花叹此生。
常愧老来亲拄杖，看花不似蝶身轻。
和范至能参政寄二绝句
杨万里（宋代）

梦中相见慰相思，玉立长身漆默髭。
不遣紫宸朝补衮，却教雪屋夜哦诗。
一枝春 梅雨闷人次草窗酒边闻歌韵
杜文澜（清代）

树转晴光，逗纤云、又著丝丝残雨。芳辰细数，误了听莺佳绪。

文雨病起，渐消瘦、柳嫣花妩。幽径里、风约帘波，剩得篆烟浓聚。

纹纱网虫牵处。怪兜红挂绿，都成情缕。闲熏麝鼎，润缓旧时琴谱。

梅阴倦枕，怕香梦、暗招春妒。空自倚，邀月东阑，笑和燕语。
偈颂十四首
释印肃（宋代）

实相无空无不空，将不空执尚违宗。
一多无位谁分别，万象森违一镜中。
庵本无庵开不开，灵知自性即如来。
寻源穷处烟霞伴，南岭风光近日回。
上无片瓦下无锥，被喧卜静了无依。
多求欲叩无心者，既了无心岂是非。
若将色见普庵人，未免随流不契津。
千里无来同受用，纵横妙用自家珍。
莫怪渠侬不出头，了心非相永无求。
相逢谁觉梦不梦，浪静闲乘般若舟。
过土木驿
宝鋆（清代）

黑云吹雨野烟绿，疑有前明战鬼哭。英宗底事衽金革，遗迹至今说土木。

朱家累叶尊奸珰，千乘万骑成孱王。云间天子忽推落，御衣蒙遍征尘黄。

伯颜欢拥北方去，饱听胡笳蒙古语。城隍雨帝妖谶符，归来位以夺门据。

吁嗟明帝真贪天，于少保亦何罪愆。却将死事祠王振，定以生还德也先。

陈迹荒凉四百载，张曹灵爽依稀在。出使我偕英诚公，前后头衔宛相对。

今古安危迥不同，幸荷圣主德帡幪。魂魄有知应叹息，四山飒飒来凄风。
沁园春 舟中九日次韵
吴存（元代）

万里南还，临江一笑，吾道沧洲。算生来骨相，不堪蝉冕，带来分定，只合羊裘。薄酒胜茶，晚餐当肉，六印何如二顷谋。人间事，看蜃楼城郭，蚁穴公侯。舟中此日风流。拚一酌黄花散百忧。甚东篱县令，归田自得，西江工部，恋阙多愁。出处虽殊，襟怀略似，光焰文章万古留。聊记取，待他时话旧，八极神游。
颂古八首
释道颜（宋代）

骂他还自骂，嗔他还自嗔。
戒之慎之，出乎尔者，
反乎尔者也。
隆祐皇太后挽词三首 其一
汪藻（宋代）

四纪归坤极，三朝赖母临。德齐先后懿，恩及圣君深。

册宝追崇祀，衰麻欲报心。哀荣千古事，谁复嗣徽音。
定海甲寅口号七首
陈造（宋代）

田租有约不相违，比着丰年数已亏。
一饱分明郎首赐，几曾刺口问抽卑。
鹧鸪天二十二首 其十七
奕绘（清代）

惊蛰先开荠菜花，一年春事渐繁奢。相思河畔青青草，独秀溪边嫩嫩芽。

闲意态，野生涯。盈筐荐饭美无加。世间一种甜滋味，留与高人子细夸。
悲秋
陆游（宋代）

秋灯如孤萤，熠熠耿窗户；秋雨如漏壼，点滴连早暮。
我岂楚逐臣，惨怆出怨句？逢秋未免悲，直以忧国故。
三军老不战，比屋困征赋。
可使江淮间，岁岁常列戍？
五指参天峰
郭棐（明代）

峰撑五指翠华连，共拄东南倚碧天。金晕无云晴浴日，银河如水紫生烟。

影腾玉宇三千迥，光射琼楼十二悬。知是地灵人并杰，直从炎海冠中原。
留未央未央家有湘君阁时寓大乘寺阅月
范景文（明代）

暂除名理觅新闻，细剖生香坐对焚。语授仙人还破戒，嗜偏古物更深文。

禅栖倦卧何妨懒，茗饮清酣亦类醺。待雪中间情可耐，无劳遣梦到湘君。
题顺安楼
房芝兰（宋代）

窗含野色入平吞，极目渔樵江上村。
流出异香花堰水，放开老翠叶山云。
竹边僧寺鸥沙绕，柳外人家驿路分。
挂月参天蟠地脉，门前双树几斜曛。
江城子 其一 偶忆
曹尔堪（清代）

狭邪深处暗香浮，暂淹留，典鹴裘。歌板轻圆，携上木兰舟。

桦烛红衫私语密，花底屐，柳边楼。

一天征雁唤离愁，泪应流，为伤秋。梧叶银床，霜气入帘钩。

偏恼丽谯铜箭急，残梦醒，在心头。
蛩
耕吴（宋代）

九夏蜩螗不可听，秋风才动便无声。
一襟月露丘园里，却胜趋炎作队鸣。
月夜述怀
朱熹（宋代）

皓月出林表，照此秋床单。幽人起晤叹，桂香发窗间。

高梧滴露鸣，散发天风寒。抗志绝尘氛，何不栖空山。
胡捣练令
韩维（宋代）

夜来风横雨飞狂，满地闲花衰草。燕子渐归春悄。帘幕垂清晓。

天将佳景与闲人，美酒宁嫌华皓。留取旧时欢笑。莫共秋光老。
贤者之孝二百四十首·任昉
林同（宋代）

晳常嗜羊枣，遥亦重槟榔。
参于不忍食，昉宁能独尝。
游弥牟菩提院庭下有凌霄藤附古楠其高数丈花
陆游（宋代）

绛英翠蔓亦佳哉！零乱空庭码瑙杯。
遍雨新花天有意，定知闲客欲闲来。
送陈明府赴淮南
韩翃（唐代）

年华近逼清明，落日微风送行。黄鸟绵蛮芳树，紫骝躞蹀东城。

黄间一杯促膝，烟外千里含情。应渡淮南信宿，诸侯拥旆相迎。
喜东山陈宗享复到山论学兼示诸生
湛若水（明代）

吾爱蘧伯玉，五十能知非。吾慕卫武公，耄期不忘规。

芳名垂典训，百世诚吾师。嗟彼誇毗子，沾沾自满攲。

隙光讵全照，掩鉴犹蔽亏。井蛙不知天，瓮里蒙醯鸡。

日月普空宇，万物含光辉。高明与广大，临照无隐微。

圣哲崇弘毅，小器非大知。全功在知性，尽心乃不遗。
黔中书事
窦群（唐代）

万事非京国，千山拥丽谯。佩刀看日晒，赐马傍江调。

言语多重译，壶觞每独谣。沿流如著翅，不敢问归桡。
废居行
谢翱（宋代）

海涛翻空秋草短，白蛇入窠啖雀卵。经年废屋无居人，孕妇夜向船中产。

归来多雨臼生鱼，穴虫祝子满户枢。邻家置屋供官役，买得沂王园令宅。
刺少年行
苏籀（宋代）

重仍印组矜蝉联，丰屋藻井松桷梴。
金钿翠屏珠串箔，椽烛高檠玳瑁筵。
炽红麒麟沈水炉，凤纹锦褥须弥毡。
琐窗犀案炫珍具，瑶瑛红珀莹杯棬。
儿掷枭卢喝大采，婢名素玉花月烟。
骄世华腴诧豪举，两得仁富宜兼全。
朔云颜巷积深雪，斫桂烧金冻折弦。
毛锥不摇汗马却，刻槌肤髓称才贤。
法家拂士屹山峙，俜然穷儒衢道边。
遥知莫不任运力，镞筈仰笑冲九天。
闻非影病馀干
释函是（明代）

频年添钵病人间，耐尽长途秋未还。无限关心劳梦寐，那堪传语越江山。

药炉宿火同人少，旅舍新寒独夜閒。最是迢迢烟路远，相思不觉惨颓颜。
套筒
华岳（宋代）

作个咿𠼳赘项咽，个中和我万愁牵。一筒作柄箫无窍，双铁为圜扇有圈。

身拜却疑人是犬，手擎还类笔如椽。从今节节能通气，安得当为积蓄钱。
上黄太史
高荷（宋代）

万里南溪郡，黄香得赐环。
盛名喧海内，摧翮返云间。
太史资诚喧，郎官选亦悭。
朝廷才特起，堂奥援谁扳。
一梦追前事，群公厄后艰。
中伤皆死祸，放逐罕生还。
别驾之戎僰，侨居傍草菅。
想知谙鸟道，闻说异人寰。
杨子家元窘，王维室久鳏。
鵩来心破碎，猨叫泪湲潺。
达观终难得，羁愁必易删。
众情相恻悯，灵物自恬憪。
迥阁澄秋晚，幽窗耸夜跧。
蜀天何处尽，巴月几回弯。
坠履魂空断，遗弓涕忽潸。
石门凄殿楯，铜雀惨宫鬟。
帝统联仁圣，皇恩感艳顽。
纲罗疏党禁，诛蔓扫朋奸。
点检金闺彦，凋零玉笋班。
尚令宗庙器，遥隔鬼门关。
拊髀咨询及，含香诰命颁。
笑谈趋赤县，吟咏落乌蛮。
奏记怀东观，移文颔北山。
应将九迁待，未补七年閒。
士愧千钧弩，身谋五两纶。
退藏欣望气，延仰窃窥斑。
昌谷词源窄，滞溪笔力孱。
斲轮深类扁，投斧欲随般。
鹄卵真能伏，龙鳞敢冀攀。
不嗔无绍介，试遣略承颜。
十月初六发榆中夜抵鱼河驿
董文骥（明代）

振野凉沙扑马飞，孟冬绝塞已风威。王程中夜鱼河宿，客路冲寒虎节归。

边月黑时防失道，胡霜白处欲侵衣。南州此夕微暄暖，灭烛听鸿坐竹扉。
南归早发柳湖
张舜民（宋代）

残月光中强揽衣，欲随乌鹊向南飞。
无端客梦难收拾，落在西城晚不归。
陈兴宗和示耳聋诗颇佳再次其韵
李纲（宋代）

天公有眸子，犹把明河洗。况我聪与明，听乐而视礼。

是心有天游，神用寄双耳。良哉观世音，圆通端自此。

世人竭耳力，所听不踰里。闻性含虚空，物蔽乃为宄。

区区假药医，不若求诸己。虚室既生白，吉祥自止止。

潇洒隐圃翁，灵台湛如水。须识本来人，莫认贼为子。
迁村居二首 其一
李洞（唐代）

移居入村宇，树阙见城隍。云水虽堪画，恩私不可忘。

猿涎滴鹤氅，麈尾拂僧床。弃逐随樵牧，何由报稻粱。
香潭八首
许月卿（宋代）

琼林宴坐赐诗篇，先帝恩光故烨然。
紫陌寻春思是日，戏牋通刺戒同年。
浮花浪蕊阳和地，疏影暗香霜雪天。
松析岁寒吾共子，春风永巷闭连娟。
挽楼严州
孙应时（宋代）

天与才难似，家传学更优。
著鞭心汗马，游刃目无牛。
奏语闻三叹，论功仅一州。
人才苦牢落，那不使公留。
空城雀
李咸用（唐代）

啾啾空城雀，一啄数跳跃。宁寻覆辙馀，岂比巢危幕。

茫茫九万鹏，百雉且为乐。
晚渡江津
李百药（唐代）

寂寂江山晚，苍苍原野暮。秋气怀易悲，长波淼难溯。

索索风叶下，离离早鸿度。丘壑列夕阴，葭菼凝寒雾。

日落亭皋远，独此怀归慕。
玉簟凉
史达祖（宋代）

秋是愁乡。自锦瑟断弦，有泪如江。平生花里活，奈旧梦难忘。蓝江云树正绿，料抱月、几夜眠香。河汉阻，但凤音传恨，阑影敲凉。

新妆。莲娇试晓，梅瘦破春，因甚却扇临窗。红巾衔翠翼，早弱水茫茫。柔指各自未翦，问此去、莫负王昌。芳信准，更敢寻、红杏西厢。
阮玑衡以武科特起都阃东粤入贺赋赠
张萱（明代）

天南日月羽交驰，小队军锋独授绥。自喜投戈能讲艺，更闻缓授数搴旗。

师从枕上称三捷，甲富胸中擅六奇。白兽尊开君祭酒，天颜有喜虎臣知。
次答张伯淇
庾楼（明代）

白发催迟暮，高峰伴寂寥。十年成底事，一别又今朝。

但可花经眼，何当米折腰。子山词赋好，遗恨向谁销。
自九里平水至云门陶山历龙瑞禹祠而归凡四日
陆游（宋代）

老子山行肯遽回，直穿荦确上崔嵬。
未夸脚力如平昔，且喜眉头得暂开。
庙後故梁龙化去，山前遗箭鹤衔来。
囊钱已尽君无笑，草草犹能把一杯。
怀人四首 其三 彊村
陈曾寿（清代）

蕴藉能工绝妙词，最难石帚与同时。枯禅未净残生泪，地变天荒剩自知。
尹绿坡见寄耕云寮诗有窗留晓月描闲影涧泻春泉浴柳阴之句故次韵拜贶
尹廷高（元代）

家住翠微深复深，了无尘事只闲吟。竹篱茅舍山林志，纸帐梅闲道义心。

日和陶诗酬野兴，时披周易坐松阴。约君对卧烟云外，细听山泉漱玉琴。
送友人及第归江南
张乔（唐代）

岂易及归荣，辛勤致此名。登车思往事，回首勉诸生。

路绕山光晓，帆通海气清。秋期却闲坐，林下听江声。
济源庙海子内有二鼋人以将军目之投饼饵则至
郦权（金朝）

我欲燃犀起蛰雷，漫誇海蘸纸钱灰。将军不是池中物，也为区区饼饵来。
看橙橘二首 其一
林光（明代）

橙橘收功也十年，万千材器可消言。可怜达曙喃喃子，责效区区便自前。
久过重阳菊英粲然即事十首
方回（元代）

菊芳兰秀幸同时，汾水刘郎语最悲。
谁果肖兰谁肖菊，未知黄落又为谁。
舟泊港口
洪渐（宋代）

月浸芦花水漫天，渔翁醉后正堪眠。
夜深何处孤猿咽，不管江边有客船。
夜雨不少住枕上作
晁说之（宋代）

几年飘泊敢何求，甘作伧公对楚囚。
风转荣光新辇道，雨无时节旧扬州。
陆公奏议同谁恨，屈子离骚亦独愁。
岁暮长江癃病客，飘飘荆渚觅同游。
次韵徐赞府蜚英八首
方回（元代）

骑入州城出县城，不须人送不须迎。
连峰峻岭崎岖极，政自胸中掌样平。
题束季博山园二十首·钓台
牟巘五（宋代）

穷鳞无处避，纲罟如云密。
悠然钓台畔，袖手看落日。
送蓝吉州
赵蕃（宋代）

前岁公开府，邻疆我适移。
山坳深遣戍，斋阁远投诗。
去国哀王深，逢人说项斯。
春秋其我罪，观过可仁知。
流转今初定，保持端自谁。
笔难穷记牍，礼欲簉宾墀。
累日方求棹，传闻遽解龟。
只云那有是，及此信无疑。
春事峥嵘际，农工劝相时。
吾曹一身计，父母百年思。
雁渚新浮绿，杨堤亦褭丝。
兹时系船地，异日寄书期。
学道安时顺，余寒近酒宜。
临分意无尽，公尔岂其私。
咏史下·谢安
陈普（宋代）

军中如意挥诸将，依约东山啸咏兄。
不遣君王湛酒色，市朝犹足肆王甥。
古意 其一
周映清（清代）

美玉产昆冈，千载埋幽壑。一朝出尘氛，光气耀重薄。

剖璞得良匠，拂拭事砻错。晶莹无纤瑕，素质秉磅礴。

急投非其意，韫椟甘淡泊。忽逢席上聘，观者尽错愕。

璠玙遇有时，珍重葆坚确。
过溪口广慈院
刁约（宋代）

赏遍林泉去未能，却来溪口访岩僧。
为观远景忧奇处，更陟危亭最上层。
云吐前峰疑霈雨，泉飞别涧旋凝冰。
陋容樵悴烦躬笔，待结钱唐九老朋。
木兰花慢 岁暮闻彊村翁即世，赋此寄哀
陈洵（清代）

水楼闲事了。忍回睇，问斜阳。但烟柳危阑，山芜故径，阅尽繁霜。

沧江悄然卧晚，听中兴、琶笛换伊凉。一瞑随尘万古，白云今是何乡。

相望。天海共苔苍。弦敛赏音亡。剩岁寒心素，方怜同抱，遽泣孤芳。

难忘。语秋雁旅，泊哀弦危柱暂成行。泪尽江湖断眼，马塍花为谁香。
幸中兴堂饯江夏王诗
刘骏（南北朝）

送行怅川逝，离酌偶岁阴。阴云掩欢绪，江山起别心。
又三绝戏老友
李新（宋代）

西风学得不风流，每怪衰逢末伏秋。
一陈清风吹醉帽，故教人见老人头。
送友之楚
吴清鹏（清代）

吴市逢君宿暮天，燕台别我话残年。此行恐作芦中士，不荐徒残柳下贤。

黄鹤楼高风乱笛，白沙湖阔月明船。愁来不必为长句，此雁归时寄一笺。
秋愁
欧阳澈（宋代）

层楼夜午转西风，眉际新愁刬地浓。怪得当时潘与宋，凄凉尤怯此时逢。
春归五首 其一
朱淑真（宋代）

片片飞花弄晚晖，杜鹃啼血诉春归。
凭谁碍断春归路，更且留连伴翠微。
寄宋仲珩（三首）
郑瑽（唐代）

鸡期桑下飞，青鸟海上游。
如何不同调，羽翼有短修。
故人昔相不，时时话绸缪。
出入念同车，无衣念同裘。
一朝参商如，岂不怀百忧？初盟倘不渝，在远情愈周。
但愿似畴昔，乌用苦相求。¤
三韵杂咏七首 其七
李若川（宋代）

瞽者不视色，聋者不听声。观其动作间，视听由心生。

一心苟有蔽，耳目绝聪明。
发临洮将赴北庭留别
岑参（唐代）

闻说轮台路，连年见雪飞。
春风曾不到，汉使亦应稀。
白草通疏勒，青山过武威。
勤王敢道远，私向梦中归。
钓台
王贞白（唐代）

异代有巢许，方知严子情。旧交虽建国，高卧不求荣。

溪鸟寒来浴，汀兰暖重生。何颜吟过此，辛苦得浮名。
病起写怀柬烟霞湛太史兼呈洞中诸友
方献夫（明代）

疾痛通身浃五旬，茅堂长卧欲穿裀。门前两径从青草，天际三间自白云。

驹隙光阴知可念，中和事业□无闻。强书白鹿诸贤辈，好惜烟霞洞口春。
书京江先生南苑诗后
胡会恩（清代）

御沟杨柳参差碧，夹道宫槐吹绿雪。六飞初幸玉泉回，南苑春芜驻仙跸。

帐殿凉飔五月寒，晾鹰台畔簇雕鞍。至尊乙夜开经幄，中使星驰召讲官。

曲江学士蓬山彦，著作承明侍清宴。每依石室展牙佥，频直彤闱听银箭。

当今天子擅圣神，一游一豫行时巡。上林兽簿不足问，石渠典籍时相亲。

属车载书三十乘，特简儒士随八骏。先生奉诏有殊恩，郊原寓目多名胜。

拳毛蹀躞沙路香，平明耳笔紫荷囊。致君一卷《虞书》在，《卿云》复旦赓陶唐。

霏微铜鹤炉烟细，丹陛从容传圣意。天苞地符世莫窥，河洛千秋未宣秘。

俄传銮辂下离宫，羽林七萃依苍龙。竞识相如参侍从，千群组练一章缝。

归来振笔诗千首，云霞洒翰蛟螭走。鸾尾淋漓进尚方，岐阳石鼓同不朽。

休风盛事载瑶编，不数横汾宴镐年。愿将茂草《虞箴》颂，谱入熏风和舜弦。
龙池庵
陈岩（宋代）

惠崇往矣邈遗踪，时有风来撼古松。
想见草庵无恙日，月明池上独支筇。
与哉明师话别 其三
成鹫（清代）

隙中日月眼前尘，梦里行藏病后身。愁绝不堪更回首，青山多少未归人。
和太原郑中丞登龙兴寺阁
欧阳詹（唐代）

青窗朱户半天开，极目凝神望几回。晋国颓墉生草树，

皇家瑞气在楼台。千条水入黄河去，万点山从紫塞来。

独恨侍游违长者，不知高意是谁陪。
禹穴
陈舜俞（宋代）

百尺苍坚穴翠岚，天痕非擘亦非镵。
先王图史谁分掌，后世疏非不复探。
定有龙虬蟠寂寂，何如苔藓乱鬖鬖。
老师更说神灵事，只读高碑去未甘。
清平乐·天孙自织
陈德武（宋代）

天孙自织。经纬天南北。明月楼台高百尺。玉手昔曾亲摘。种榆人去何年。乘槎偶认张骞。报道秋期近也，好将巧思相传。
病鹤
何若（宋代）

仙骨珊珊瘦怯风，褵褷晴晒石桥东。
丹砂灵圃何缘觅，华表荒城半已空。
羽化定教随子晋，舞衣久不悦羊公。
听他盍旦鸣相乐，自此朝阳凤在桐。
赐游小山并金海泛舟至广寒殿诗八首 其五 瑶景翠林二亭
严嵩（明代）

山连琼岛宜飞凤，水作金潭会濯龙。圣主经年罢游幸，琪花瑶草若为容。
南湖早春
白居易（唐代）

风回云断雨初晴，返照湖边暖复明。
乱点碎红山杏发，平铺新绿水蘋生。
翅低白雁飞仍重，舌涩黄鹂语未成。
不道江南春不好，年年衰病减心情。
吾庐东北皆修竹茂木
陆游（宋代）

绕舍皆茂林，万数栖鸟雀。诘旦辄争鸣，未暝纷已泊。

清阴交欲暗，丹实熟可啄。吾庐少人迹，愧尔肯见托。

虽无惠养德，亦免弹射虐。结巢俯可窥，淳风今岂薄。
丁酉之夏觏文溪子于大江之滨与之述往感时命酒坐石挥涕而别太息成诗
王廷陈（明代）

怆尔离群久，艰危更可伤。一麾堪白首，万死出南荒。

天入潇湘阔，风惊鹳鹤扬。垂堂古有戒，去矣慎舟航。
岑克名挽歌二首 其二
欧必元（明代）

出世苦不迟，立名苦不蚤。谁谢朝蕣华，谁种长生草。

彭聃不计年，殇子称寿考。屈伸自有时，大笑天地老。

生死徒尔为，荣名长相宝。
尚阳堡即事 其一
季开生（清代）

草桥跨涧水粼粼，不厌羊裘把钓纶。每愧野人勤给米，久劳邻媪代炊薪。

床前见月家园梦，雪后听鸿兄弟情。消浊却怜诗兴浅，三秋不敢忆鲈莼。
徯鹤
白玉蟾（宋代）

白云无消息，黄鹤杳不归。
华表风露冷，临臯星斗稀。
不念桑田变，但向瑶台飞。
盍不归来乎，翩然点翠微。
红袖扶 酌酒
王寂（南北朝）

风拂冰檐，镇犀动、翠帘珠箔。秘壶暖、宫黄破萼。宝薰闲却。玻璃瓮头，漉雪擘新橙，秀色浮杯杓。双蛾小，骊珠一串，梁尘惊落。俗事何时了，便可束置之高阁。笑半纸功名，何物被人拘缚。青春等闲背我，趁良时、莫惜追行乐。玉山倒，从教唤起，红袖扶著。
赋马漕桂岩
曾丰（宋代）

岱舆山峨东海头，招摇山峨西海陬。两山相望几万里，月桂满巅花长秋。

罗浮山峨南海岸，道取东西盖其半。衔种非资化鹤功，谁其有力移此粲。

广东使者富民侯，函丈虽褊馀清幽。眼前开辟一混沌，墙角峥嵘小罗浮。

侯睨罗浮吞八九，摩挲缩地挟山手。雷霆骤下震以惊，赑屃争前负而走。

罗浮故与蓬莱连，蓬莱新与罗浮迁。琼瑶古木叶覆地，玗珠老树枝参天。

花环实娜涵沆瀣，天上那知在鳌背。炎州寖作广寒宫，鲍肆薰为香积界。

元戎大字蟠蛟虬，扁椠为侯揭殊尤。一丽山氏一苍颉，幸自同与造化游，何当同与造物休。
采选示王圣美葛子明
王令（宋代）

酒盏厌连行，众客喧已醉。
忽得簿上籍，共出名外仕。
孤昂忽雄簿，泯默亦驯致。
追争相後先，得失自愚智。
随时有能称，逐衅得呵訾。
有非人力为，竟亦天幸值。
或果以祸覆，亦有终自遂。
卒无及物效，徒自高人气。
回樽变新局，忽若已异世。
嗟人久已迷，高爵乐自嗜。
谁为衎衎饱，竟是孜孜利。
矜骄决雄奢，摧折叹淹滞。
昏昏忘所大，扰扰争其细。
安知茫昧间，身非天所戏。
是非未暇辨，欢戚先已至。
退之昔裁诗，颇以豪横恃。
暮年志气得，金玉多自慰。
买居纪堂荣，顾影乐簪佩。
喜将闾巷好，持与妻子议。
彼哉何足道，进退於焉系。
安知九列荣，顾是德所累。
宁论圣人为，适莫固以义。
有时曲肱乐，不以易富贵。
吾曹颇勉修，兹道久自诣。
何必问浮云，斯理固可视。
六言
吴浚（宋代）

草间路六七里，溪上梅三四花。
日落鸟声何处，山空犬吠谁家。
古寺
王安石（宋代）

寥寥萧寺半遗基，游客经年断履綦。
犹有齐梁旧时殿，尘昏金像雨昏碑。
龙江秋泊
刘云鹄（明代）

淡荡高秋暑气清，停桡恰际晚潮平。风来远树云无影，舟过前江岸有声。

霜冷独嫌酒力薄，更深偏觉袷衣轻。悠悠夜思多无赖，卧看渔灯梦不成。
琼花
徐荣叟（宋代）

琼甤走送宝瓶花，愧乏诗情用拜嘉。一种清香来月殿，十分雅态出仙家。

细看后土春冰薄，未觉刘郎日影斜。拟跨胎禽尘几隔，珠帘十里自繁华。
水龙吟（赵祖文画西湖图，名曰总相宜）
杨无咎（宋代）

西湖天下应如是。谁唤作、真西子。云凝山秀，日增波媚，宜晴宜子。况是深秋，更当遥夜，月华如水。记词人解道，丹青妙手，应难写、真奇语。

往事输他范蠡。泛扁舟、仍携佳丽。毫端幻出，淡妆浓抹，可人风味。和靖幽居，老坡遗迹，也应堪记。更凭君画我，追随二老，游千家寺。
寿陈制垣 其一
李曾伯（宋代）

十载青油驻汉关，勋名高压岘南山。雨滋万顷春犁乐，月淡三边夜柝闲。

为小朝廷留宿望，升真学士重崇班。九重银信知非远，白玉阶前一武间。
二十六弟寄和江子我竹夫人诗一首爱其巧思戏作二首 其二
晁说之（宋代）

寥寥故国漫玄卢，内子可怜殊不模。拟比封君宁有实，欲为节妇亦何疏。

且休深妒斫桃树，枉是多愁织锦书。贫士一妻常不饱，更烦讥谪几人如。
次韵板屋二适 其二 看雪
王鏊（明代）

吾闻老农言，一冬见三白。来年定有年，无烦问诸易。

寒日翳翳明，暮雪漼漼积。时闻洒窗棂，兼恐摧屋脊。

平铺瓦沟满，低压墙檐侧。纤纤谁所裁，逐逐若相逼。

庭空印鹤趾，裘弊欺狐腋。况当板屋看，稍若朱帘隔。

柳弱不胜扶，藤重那能掷。旋扫入茶垆，复取映书册。

缄诗忽何来，冻手呵自拆。惟嫌独醒醒，羊羔谁与适。
菩萨蛮
李好古（宋代）

东园映叶梅如豆。西园扑地花铺绣。春水晓来深。日华娇漾金。

带烟穿径竹。步入飞虹曲。何处早莺啼。曲桥西复西。
和刘春舲
潘世恩（清代）

探幽乘暇日，小立伫花前。人去已千里，春归又一年。

柳含香雨重，松抱法云圆。半晌增惆怅，重来翠接天。
红云亭即事五首
方回（元代）

江湖垂老死，天地忽风尘。
岂不多华屋，何曾属主人。
此亭聊着眼，数口仅容身。
鸡犬桑麻里，侯王愧小民。
浪淘沙 除夜
杨澈（清代）

残腊一宵除。香发瓶梅。樽前欢笑报春归。争奈一身情作恶，事事皆非。

病骨强支离。无限凄其。明朝椒酒捧觞时。还忆去年香阁里，有女相携。
偈颂一百零一首 其九十五
释慧性（宋代）

庐山华藏太湖滨，碓觜挑开眼里筋。来趁寿宁炉灶热，大千独步见鹏程。
畏雨不出简张端袤昆仲符伯筹诸兄
刘宰（宋代）

我居市北子市南，中间万口喧春蚕。
子来自南我自北，缭绕东西厌匍匐。
块坐不言中有得，谷鸟一声惊昼息。
翻然却念友多闻，独有君家好弟昆。
啸轩团团朝至昏，古往今来入付论。
举来握手眇乾坤，一鼓平沙万马奔。
隔墙更唤符夫子，青眼相看忘汝尔。
金丸屡堕铜壶冰，欲竟书囊了无底。
不辞勇往问荀陈，修竹亭前一欠伸。
朝来好语闻行人，老龙驾雨上天津。
响屧廊
顾瑛（元代）

日日深宫醉不醒，美人娇步踏花行。钃镂赐与忠臣后，叶落君王梦亦惊。
钱氏故园
黄文雷（宋代）

中兴次辅巧玲珑，尚带承平艮岳风。
一朵庆云飞不去，游人眼冷夕阳中。
湖上杂咏 其七
邹浩（宋代）

嵯峨秀色雨晴时，极目城隅更落晖。何必鲈鱼动秋意，好携双屐便言归。
写怀
释行海（宋代）

独立吴山望越山，海门人去几时还。
故乡犹隔苍茫外，一点征愁落日间。
汴京纪事二十首 其十七
刘子翚（宋代）

梁园歌舞足风流，美酒如刀解断愁，
忆得少年多乐事，夜深灯火上樊楼。
金刚随机无尽颂·持经功德分第十五
释印肃（宋代）

持经力荷担，忘机越圣几。
深心奉尘刹，古佛共同参。
句
曾几（宋代）

红皱解罗襦处，清香开玉肌时。
集李绝句十八首 其七 饮扬州嵩山寺二首
程敏政（明代）

醉乡□□□□□，沦落多愁笑不成。苦恨俗缘无了处，江村古寺偶閒行。
杂咏下 林珍亭
洪适（宋代）

主林时献供，它壤昔移根。秋后收梨栗，倾奁得弄孙。
刘改之题王总干虏中怀亲帖拉朴翁与余同赋
释居简（宋代）

白云起处感亲深，故倚西风动越吟。送老有田非住计，欲飞无翼是归心。

强随邻里虽胡语，自教琵琶只汉音。玉瘗遐荒元不死，夜干牛斗尚千寻。
题等界寺二首
雍陶（唐代）

吴蜀千年等界村，英雄无主岂长存。

思量往事今何在，万里山中一寺门。

两国道涂都万里，来从此地等平分。

行人竞说东西利，事不关心耳不闻。
题宗侄节之仪曹味道卷
程敏政（明代）

明道纪元岁，笃生两大儒。道寄千载心，孰能味其腴。

吾宗有贤者，家在清溪隅。力学厌口耳，铭言揭斋居。

如彼药石功，养兹山泽臞。坐令膏馥间，一日沾赢馀。

森森好学论，烱烱定性书。愿言终子身，续食留新畬。
和人晚秋客思
释文珦（宋代）

双毂苦难留，江城又晚秋。
故乡难寄讯，倦客独登楼。
衰草重重恨，征鸿字字愁。
渔翁却萧散，吹笛过前洲。
客次狂吟
董嗣杲（宋代）

野服支离号散仙，望晴閒倚柁楼前。
江山风月多寻酒，芦荻汀洲几泊船。
水路愁疑孤障雁，野庐清隔雨溪烟。
来春不负筇枝去，杨柳桥西听管弦。
答文山谢诗序
何梦桂（宋代）

岣嵝神奇字已漫，昌黎去后孰跻攀。平生有道碑无愧，幸托先生翰墨间。
东势角
林朝崧（清代）

千家屋瓦红，高下翠微中。猎户能番语，闺装尚粤风。

连环山不断，竹箭水何雄！始信和戎好，谣歌处处同。
花朝午后忽晴坐含清阁
邓云霄（明代）

常疑天似漏，青帝懒司花。岂料喧灵鹊，还能转日车。

芳菲明绿野，点缀倩红霞。最爱斜阳外，遥村四五家。
龙眠居士画十六大阿罗汉赞 其三
李纲（宋代）

叉指膝间，目视霄汉。意象轩举，邈无畔岸。刚大之气，塞于天渊。

俯仰无怍，纵心浩然。
题马溪寺二首 其一
程公许（宋代）

久客愁多雨，清游喜骤晴。云蓝犹独踞，玉岭忽双撑。

洞口龙方卧，山腰虎尚狞。方池竟何在，一水至今清。
客郑遇昙颖自洛中东归
梅尧臣（宋代）

禅衣本坏色，不化洛阳尘。
独有烟霞染，况将山水亲。
西风入关戍，宿雨过城闉。
谁羡飘然迹，吾车亦已巾。
十一月七日五首
张耒（宋代）

寒更催欲尽，曙色转鸡吭。
鸣雁背晓斗，清笳吟宿霜。
空山岁华晚，故园归梦长。
晨起临清镜，悲嗟发已苍。
华亭道间
张榘（宋代）

移船过九曲，满袖贮西风。
木落山容老，荷枯水面空。
客怀诗句里，时事酒杯中。
莫听云间鹤，宁呼天外鸿。
谨和老人夏日东山即事 其一
洪咨夔（宋代）

刬草根须尽，传花叶未多。明波撑窣堵，老石卧盘陀。

煨美甘分芋，蒸肥欠裹荷。醒然下山去，明月满林阿。
听客谈武夷山之胜
诸锦（清代）

传说篯铿王子骞，宾云遗构落人间。乾鱼汉祀何年始，遗蜕岩人不可攀。

棹转菜瓜葵六曲，径无蛇虎雉三斑。只应借我虹桥板，左摘星辰右控鸾。
烛影摇红四首 其三
项鸿祚（清代）

风叶堆廊，露苔凝砌秋凉早。不关情处猛相思，曾印双鸳小。

弹指欢悰似扫，翠帘空房栊静窈。秋千影里，一径蘼芜，蟪蛄啼老。

休展金奁，泪痕犹沁新诗稿。曲屏低枕卧湘烟，红破灯花笑。

锦瑟华年过了，醉还醒、愁多梦少。断魂寻去，只有银蟾，夜深偷照。